《题徐明叔海舟横笛图》
宋代·王洋

莫爱一掬水，海阔观狂澜。莫爱手中月，空明海上山。

人生适意贵如此，前度徐郎在千里。喷云裂石天宇高，夜寒水冷鱼龙起。

世间俗客贪昏睡，波涛不识神灵意。更令叠奏数曲终，鲸山会作玻璃翠。

画工妙手今无几，可惜徐卿今老矣。醉中睡起百忧宽，与君一笑西风里。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。